CELEX: 32013R0385
Language: sk
Date: 2013-04-22 00:00:00
Title: Vykonávacie nariadenie Komisie (EÚ) č. 385/2013 z  22. apríla 2013 o zatriedení určitého tovaru do kombinovanej nomenklatúry

27.4.2013   
            
            
               SK
            
            
               Úradný vestník Európskej únie
            
            
               L 117/10
            
         VYKONÁVACIE NARIADENIE KOMISIE (EÚ) č. 385/2013
   z 22. apríla 2013
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. apríla 2013
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok pozostáva z 25 obrúskov vyrobených z netkaných textílií s rozmermi každého obrúsku približne 15 × 20 cm, predkladá sa na predaj v malom v plastovom vrecku.
                  Obrúsky sú okrem iných zložiek impregnované vodou, sójovým olejom, olejom zo sladkých mandlí (Prunus dulcis), cetylalkoholom, xantánovou živicou, parfumom/arómou, citronelolom, geraniolom, glycerínom, tetrasodnou soľou EDTA a kokoamfodiacetátom disodným.
                  Podľa poskytnutých informácií sa výrobok používa na odstraňovanie líčidiel, tónovanie a čistenie normálnej a kombinovanej pleti.
               
               
                  3304 99 00
               
               
                  Zatriedenie je určené všeobecnými pravidlami 1, 3 písm. b) a 6 na interpretáciu kombinovanej nomenklatúry, poznámkou 2 k triede VI, poznámkou 4 ku kapitole 33 a znením číselných znakov KN 3304 a 3304 99 00.
                  Povrchovo aktívna látka (kokoamfodiacetát disodný) obsiahnutá vo výrobku nedáva výrobku jeho podstatný charakter, pretože plní iba funkciu emulgátora. Zatriedenie do položky 3401 je preto vylúčené [pozri aj vysvetlivky harmonizovanému systému k položke 3401, vylúčenie c)].
                  Poznámka 4 ku kapitole 33 sa nemôže uplatniť, pretože podstatným charakterom výrobku je starostlivosť o pokožku. Zatriedenie do položky 3307 je preto takisto vylúčené.
                  Keďže výrobok sa používa na odstraňovanie líčidiel, tónovanie a čistenie pleti, ide o prípravok na starostlivosť o pokožku (pozri aj vysvetlivky harmonizovanému systému k položke 3304).
                  Výrobok sa preto má zatriediť do položky 3304 ako prípravok na starostlivosť o pokožku.